ພະນະທ່ານ ທອງລຸນ ສີສຸລິດ, ນາຍົກລັດຖະມົນຕີ ແຫ່ງ ສປປ ລາວ, ໄດ້ນຳພາ ຄະນະ ຜູ້ແທນລາວ ເຂົ້າຮ່ວມກອງປະຊຸມສຸດຍອດອາຊຽນຄັ້ງທີ 37 (ແບບຄົບຄະນະ) ແລະກອງປະຊຸມ ສຸດຍອດ ອື່ນທີ່ກ່ຽວຂ້ອງ ແບບທາງໄກເຊິ່ງໄດ້ມີພິທີເປີດຢ່າງເປັນທາງການໃນຕອນເຊົ້າຂອງວັນທີ 12 ພະຈິກ 2020 ທີ່ ຫໍປະຊຸມແຫ່ງຊາດ, ນະຄອນຫຼວງວຽງຈັນ, ພາຍໃຕ້ການເປັນປະທານຂອງ ພະນະທ່ານ ຫງວຽນ ຊວນ ຟຸກ, ນາຍົກລັດຖະມົນຕີ ແຫ່ງ ສສ. ຫວຽດນາມ, ໃນຖານະປະທານໝູນວຽນອາຊຽນ ປີ 2020.
ໃນກອງປະຊຸມສຸດຍອດອາຊຽນຄັ້ງທີ 37 (ແບບຄົບຄະນະ) ບັນດາຜູ້ນໍາອາຊຽນ ໄດ້ຕີລາຄາສູງ ຕໍ່ຄວາມພະຍາຍາມ ແລະ ຄວາມສາມັກຄີເປັນປຶກແຜ່ນຂອງອາຊຽນ ໃນການສືບຕໍ່ສະກັດກັ້ນ, ຄວບຄຸມ, ແກ້ໄຂ ແລະ ຟື້ນຟູຜົນກະທົບດ້ານຕ່າງໆຂອງພະຍາດໂຄວິດ-19. ໂດຍສະເພາະການສ້າງຕັ້ງກອງທຶນ ຕອບໂຕ້ພະຍາດໂຄວິດ-19; ຄັງແຮຢາປົວພະຍາດແລະ ອຸປະກອນການແພດ ສໍາລັບພາວະສຸກເສີນ ສາທາລະນະສຸກພາກພື້ນອາຊຽນ. ພ້ອມນັ້ນ, ກໍໄດ້ສະແດງຄວາມຊົມເຊີຍຕໍ່ການຜັນຂະຫຍາຍບູລິມະສິດ ໃນການເປັນປະທານອາຊຽນຂອງ ຫວຽດນາມ ໂດຍສະເພາະການຮັດແໜ້ນຄວາມສາມັກຄີ, ຄວາມເປັນ ເອກະພາບຂອງອາຊຽນ, ສົ່ງເສີມຄວາມເປັນແກນກາງຂອງອາຊຽນ, ແລະ ການປະກອບສ່ວນເຂົ້າ ໃນການປົກປັກຮັກສາສັນຕິພາບ, ສະຖຽນລະພາບ ແລະ ການຮ່ວມມືເພື່ອການພັດທະນາຂອງພາກພື້ນ ໃນທ່າມກາງສະພາບການທີ່ຜັນແປຢ່າງໄວວາ ແລະ ສະຫຼັບສັບຊ້ອນຂອງໂລກ, ການສົ່ງເສີມເອກະລັກ ຂອງອາຊຽນ, ການຮັດແຄບຄວາມແຕກໂຕນດ້ານການພັດທະນາຂອງປະເທດອາຊຽນດ້ວຍກັນ, ການທົບ ທວນກາງສະໄໝແຜນແມ່ບົດວິໄສທັດປະຊາຄົມອາຊຽນ 2025 ແລະ ແຜນປະຕິບັດງານ ວ່າດ້ວຍການ ເຊື່ອມຈອດອາຊຽນ 2025.
ຜູ້ນໍາອາຊຽນຍັງໄດ້ພ້ອມກັນປຶກສາຫາລື ແລະ ແລກປ່ຽນຄໍາຄິຄໍາເຫັນ ກ່ຽວກັບການສືບຕໍ່ ສ້າງ ປະຊາຄົມອາຊຽນໃຫ້ມີຄວາມເຂັ້ມແຂງ ແລະຍືນຍົງໃນຕໍ່ໜ້າ ບົນຈິດໃຈ: “ອາຊຽນທີ່ໜຽວແໜ້ນ ແລະ ຕອບສະໜອງຕໍ່ສະພາບການ” ແລະ ໄດ້ເຫັນດີເປັນເອກະພາບໃນການສືບຕໍ່ຮັດແໜ້ນ ການຮ່ວມມື ຢ່າງໃກ້ຊິດກັບບັນດາຄູ່ຮ່ວມເຈລະຈາ ກໍຄືຄູ່ຮ່ວມມືພາຍນອກອາຊຽນ ແນໃສ່ສົ່ງເສີມການຮ່ວມມື ເພື່ອການພັດທະນາ, ໂດຍຜ່ານບັນດາກົນໄກທີ່ອາຊຽນເປັນຜູ້ນຳພາ. ໃນໂອກາດນີ້, ຜູ້ນຳອາຊຽນ ກໍໄດ້ສະແດງຄວາມຍິນດີຕໍ່ການຮັບເອົາ ກູບາ, ໂກໂລມບີ ແລະ ອາຟຣິກາໃຕ້ ເຂົ້າເປັນພາຄີ ຂອງສົນທິສັນຍາໄມຕີຈິດ ແລະ ການຮ່ວມມືຢູ່ອາຊີຕາເວັນອອກສ່ຽງໃຕ້ ຫຼື ທີເອຊີ. ພ້ອມກັນນັ້ນ, ບັນດາຜູ້ນໍາອາຊຽນ ຍັງໄດ້ແລກປ່ຽນທັດສະນະຕໍ່ບັນຫາທີ່ພົ້ນເດັ່ນຢູ່ພາກພື້ນ ແລະ ສາກົນ ທີ່ມີຄວາມສົນໃຈຮ່ວມກັນ.
ໃນໂອກາດດັ່ງກ່າວ, ພະນະທ່ານ ນາຍົກລັດຖະມົນຕີ ທອງລຸນ ສີສຸລິດ ໄດ້ປະກອບຄໍາເຫັນ ໂດຍໄດ້ຕີລາຄາສູງຕໍ່ຜົນສຳເລັດຂອງອາຊຽນ ຜ່ານມາ ແລະ ການເປັນປະທານອາຊຽນຂອງ ຫວຽດນາມ ໃນປີ 2020, ພ້ອມທັງ ສະເໜີຊຸກຍູ້ໃຫ້ອາຊຽນ ສືບຕໍ່ເລັ່ງຟື້ນຟູບັນດາຂົງເຂດທີ່ໄດ້ຮັບຜົນກະທົບ ຈາກ ພະຍາດໂຄວິດ-19 ເປັນຕົ້ນແມ່ນສືບຕໍ່ຮ່ວມມືໃນການຄົ້ນຄວ້າ ແລະ ພັດທະນາ, ຜະລິດຢາປິ່ນປົວ ພະຍາດໂຄວິດ ກໍຄືຢາວັກແຊັງ ໃຫ້ໄດ້ໂດຍໄວ, ສືບຕໍ່ຊຸກຍູ້ການເຮັດວຽກຮ່ວມກັນແນໃສ່ສົ່ງເສີມ ເສດຖະກິດພາຍໃນອາຊຽນ, ການສະໜອງແບບຕ່ອງໂສ້ດ້ານການຄ້າ, ການສ້າງເງື່ອນໄຂເອື້ອອຳນວຍ ໃຫ້ແກ່ຈຸລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ (MSMEs) ໂດຍສະເພາະການເຂົ້າເຖິງ ແຫຼ່ງທຶນ ແລະ ເຕັກໂນໂລຊີທີ່ທັນສະໄໝ ເພື່ອສາມາດຂັບເຄື່ອນທຸລະກິດ ແລະ ການຜະລິດສິນຄ້າ ໄດ້ຢ່າງເຕັມສ່ວນລວມທັງຫັນໄປສູ່ການເປັນດີຈີຕອນ ແລະ ຟື້ນຟູການສະໜອງແບບຕ່ອງໂສ້ ດ້ານການ ເຊື່ອມຈອດ ແລະ ການຄົມມະນາຄົມຂົນສົ່ງທາງບົກ, ທາງນ້ຳ ແລະ ທາງອາກາດ, ລວມທັງການ ບໍລິການ ແລະ ການສະໜອງສິນຄ້າອຸປະໂພກ ແລະ ບໍລິໂພກເປັນຕົ້ນ.
ພິເສດ, ໃນໂອກາດກອງປະຊຸມສຸດຍອດອາຊຽນ ຄັ້ງທີ 37, ບັນດາຜູ້ນຳອາຊຽນໄດ້ເຂົ້າຮ່ວມ ເປັນສັກຂີພະຍານໃນພິທີປະກາດເປັນທາງການ ການທົບທວນກາງສະໄໝແຜນແມ່ບົດວິໄສທັດປະຊາຄົມ ອາຊຽນ 2025, ພິທີປະກາດເປັນທາງການ ແຜນຟື້ນຟູຮອບດ້ານອາຊຽນ ແລະ ແຜນຈັດຕັ້ງປະຕິບັດ ແລະ ພິທີປະກາດສ້າງຕັ້ງ ຄັງແຮຢາປົວພະຍາດ ແລະ ອຸປະກອນການແພດ ສໍາລັບພາວະສຸກເສີນ ດ້ານສາທາລະນະສຸກພາກພື້ນອາຊຽນ.
ກອງປະຊຸມ ໄດ້ຮັບຮອງເອົາ 6ເອກະສານສຳຄັນ ຄື: 1. ຖະແຫຼງການຮ່າໂນ້ຍ ວ່າດ້ວຍ ປະຊາຄົມອາຊຽນ ຫຼັງປີ 2025; 2.ຖະແຫຼງການ ຮ່າໂນ້ຍ ວ່າດ້ວຍການຮັບຮອງເອົາຂໍ້ລິເລີ່ມ ເພື່ອການເຊື່ອມໂຍງອາຊຽນ ສະບັບທີ 4 (2021-2025); 3. ຖະແຫຼງການອາຊຽນ ວ່າດ້ວຍ ການສ້າງແລວການເດີນທາງພິເສດພາຍໃນອາຊຽນ; 4. ຖະແຫຼງການອາຊຽນ ວ່າດ້ວຍ ການທ່ອງທ່ຽວ ໃນຮູບແບບດີຈີຕອນ; 5. ການຍົກສູງເອກະລັກອາຊຽນ; ແລະ 6. ຖະແຫຼງການຮ່າໂນ້ຍວ່າດ້ວຍການ ສ້າງຄວາມ ເຂັ້ມແຂງວຽກງານສັງຄົມສົງເຄາະເພື່ອກ້າວໄປສູ່ປະຊາຄົມອາຊຽນທີ່ເຂັ້ມແຂງ ແລະ ຕອບສະໜອງ ຕໍ່ສະພາບການ.
ນອກຈາກນັ້ນ ພະນະທ່ານທອງລຸນ ສີສຸລິດ ນາຍົກລັດຖະມົນຕີ ໄດ້ສືບຕໍ່ນໍາພາ ຄະນະຜູ້ແທນເຂົ້າຮ່ວມກອງປະຊຸມສຸດຍອດອາຊຽນ-ຈີນ ຄັ້ງທີ 23, ກອງປະຊຸມສຸດຍອດອາຊຽນ-ຍີ່ປຸ່ນຄັ້ງທີ 23, ກອງປະຊຸມສຸດຍອດອາຊຽນ-ສ.ເກົາຫລີ ຄັ້ງທີ 21 ແລະກອງປະຊຸມສຸດຍອດອາຊຽນ-ອິນເດຍ ຄັ້ງທີ 17 ໃນຮູບແບບທາງໄກ.